Il-Professur Wendy Barclay qalet li hemm żewġ tipi ta' varjanti Brażiljani u dak il-varjant li nstab fl-Ingilterra mhuwiex allarmanti. Hija qalet dan waqt it-tnedija ta' grupp ta' riċerka fuq il-varjanti l-ġodda. Qalet ukoll li x'aktarx wasal fil-pajjiż ftit taż-żmien ilu. Il-Professur Barclay qalet li wieħed minn dawn il-varjanti Brażiljani jinsab fil-Ġappun wara li xi Ġappuniżi siefru lura mill-Brażil, filwaqt li l-ieħor huwa iżjed b'saħħtu fil-Brażil. Qalet li l-varjant li qiegħed iħassibhom ittieħed mill-vjaġġaturi li reġgħu marru l-Ġappun u s'issa dan il-varjant għadu ma deherx fl-Ingilterra. Barclay qalet li studji oħrajn qegħdin juru li l-varjanti mill-Brażil jistgħu jaffettwaw il-mod ta' kif l-antibodies fil-ġisem jaraw il-virus u għalhekk l-infezzjoni tista' terġa' tittieħed u toħloq kumplikazzjonijiet kbar. Għalhekk, qegħdin isiru iżjed studji. S'issa l-iżjed varjanti li qegħdin iħassbu lix-xjenzati huma l-varjant tal-Ingilterra li nstab f'Kent f'Settembru li għadda, il-varjant mill-Afrika t'Isfel li nstab fil-bidu ta' Ottubru li għadda u l-varjant Brażiljan li nstab f'Diċembru li għadda.